**RED FLAGS**

Početak veze obično je razdoblje kada su leptirići poprilično aktivni, a ljubav slijepa. Naša djevojka odnosno naš dečko nam se čini idealnim. Iako s vremenom počinjemo prihvaćati nesavršenosti, određena ponašanja ne treba ignorirati. Osobe ponekad ostaju u toksičnim odnosima gdje ih djevojka odnosno dečko uvjerava da je problem u njima, da je odnos koji imaju u redu, dok je istina drugačija.

**Što su *red flags*?**

To su **stvarni problemi u odnosima, *znakovi upozorenja*,** koje primjećujemo kod osobe s kojom izlazimo, a odnosi se na njeno ponašanje. **Pozornost treba obratiti vlastitoj intuiciji** i osjećaju koji se u vama budi kada dođe do određenog ponašanja. U takvim slučajevima trebate si **postaviti određena pitanja koja će dovesti do dubljeg razmišljanja.**

U nastavku dajemo primjere znakova na koje trebate obratiti pozornost u odnosu koji gradite s drugom osobom:

* **Kritiziranje bivših**

Ako ste prilikom prvih izlazaka čuli dosta **priča o „ludim“ bivšim djevojkama / dečkima**, velike su šanse da ćete u nekim narednim pričama i vi biti ta „luda/i“ bivša/i djevojka / dečko. Muškarac / žena koji tvrdi da je svaka prijašnja veza završila krivnjom djevojke / dečka, obično otkriva više o sebi nego o njima. Činjenica da se ne otkriva vlastita uloga i **ne preuzima dio krivnje u prijašnjim prekidima**, definitivno je *red flag*. Kada su u pitanju znakovi upozorenja ovo je jedan od najočitijih i najvećih.

* **Ne poštivanje ljudi oko sebe**

Obratite pozornost na **način ophođenja prema drugim ljudima**. Na početku veze svi se trudimo pokazati najbolje lice, stoga je puno važnije obratiti pozornost na to kako se ponaša s ljudima koje ne pokušava impresionirati. Tko ne može kontrolirati svoju lošu narav u javnosti te je bezobrazan prema konobarima, trgovcima i nekoj trećoj osobi, bitan je *red flag*.

* **Okrutnost prema životinjama**

Ne moramo svi biti ljubitelji životinja, no osoba koja ima neopravdanu i neobjašnjivu mržnju prema njima obično će se kasnije pokazati kao netko tko nije baš tako dobar ni prema ljudima.

* **Love bombing**

Izraz *love bombing*odnosi se na **pokušaj manipulacije pretjeranim iskazima ljubavi i pažnje.** Tek ste se upoznali, a već zna da s vama želi provesti život, imati djecu i sl. Iako se iza ovakvog ponašanja ne trebaju skrivati loše namjere, vrlo lako je moguće da vaš naizgled savršen partner ima određena očekivanja i uvjete za vas kojih još niste svjesni.

* **Ne slaže se s vašim prijateljima**

**Neodobravanje gotovo svih ljudi iz vašeg bliskog kruga** očigledno je upozorenje da nešto nije u redu. Obratite pozornost na razloge neslaganja s vašim bližnjima i objektivno procijenite vašu situaciju.

* **Skriva vašu vezu**

Nećete se baš upoznati s cijelom obitelji i objaviti to na svim društvenim mrežama nakon mjesec dana, ali ako nijedan njegov prijatelj ne zna za vas, to može biti problem.

* **Požurivanje**

Kada ste u zanosu na početku veze lako je moguće da učinite velike stvari, ali za nešto treba i vremena. Ako osjećate da se već na početku stvara pritisak oko bilo čega na što niste spremni, predstavlja jedan *red flag*.

* **Velike svađe rano u vezi**

Svađe mogu biti dio veze, ali ne i glavni. Ovo je pogotovo opasno ako su to svađe koje vode do brze izmjene pomirenja i prekida u fazi kada bi veza trebala biti još u svom „medenom mjesecu“.

* **Pokušava kontrolirati vas**

Tek ste prohodali i već vam pokušava zabraniti određene stvari, zanima ga/ju gdje ste i što radite svake sekunde, kritizira sve - od vaših *outfita* do vašeg društva.

* **Premalo ili previše komunikacije**

Dobra komunikacija je ključ veze, a to uključuje i **postizanje ravnoteže** između premalo i previše komunikacije. Na početku veze se ne bi trebali osjećati da vas partner **„guši“** porukama, pozivima, pritiskom da vas stalno viđa i slično. Ni druga krajnost nije dobra – ako ste u poziciji da uvijek čekate odgovor. Ovo se jedino može riješiti komunikacijom.

* **Skriva stvari od vas**

Faza upoznavanja uključuje i **stjecanje povjerenja**. **Pretjerana tajnovitost** do mjere da se osjećate kao da vam partner konstantno nešto skriva, loš je znak. Ako vam se stalno čini da od njega **ne možete dobiti konkretne odgovore ni na najjednostavnija pitanja**, tada je vrijeme da se zapitate zašto.

* **Nikad se ne želi ispričati**

Preuzimanje odgovornosti, priznavanje krivnje i ispričavanje kada je to potrebno, sastavni je dio zdrave veze. Ako vam se čini da **vi uvijek ispadate glavni krivac** svake svađe, to je zasigurno *red flag.*

* **Samo sam se šalio, zašto se duriš?**

Kada šala prelazi granice dobrog ukusa i **pretvori se u uvrede** i isticanje vaših nesigurnosti ili mana, to je *red flag.* Posebice ako se **osjećate povrijeđeno** i partneru pokušate objasniti da vas takvi komentari i neslane šale smetaju, a on odgovori otresito i ne prestane.

* **Jako često ti se javlja zbog potrebe da sazna gdje si, što radiš i kako ti izgledaju planovi**

Potreba da stalno zna gdje se nalaziš, s kime provodiš vrijeme, što radiš, kako se osjećaš i što planiraš dalje, neugodno hladne poruke negodovanja kada sazna da si negdje gdje nije pretpostavio da ćeš biti su upozorenje potencijalno opasnog odnošenja prema tebi, a pokušaji kontroliranja tebe bilo prijetnjama ili nabijanjem krivnje zato što nisi s njim ili ne radiš ono što ti je rečeno, nasilničko su ponašanje u pisanoj formi.

Online kampanja provodi se u sklopu projekta "Nasilje nije samo tuđi problem!" kojeg financira Središnji državni ured za demografiju i mlade.